NA DANAŠNJI dan prije točno godinu dana u Zagrebu je održan spektakularan doček Vatrenih koji su se iz Rusije vratili sa srebrom.

Za volanom autobusa na kojemu su se hrvatski reprezentativci probijali kroz masu koja im je klicala od zagrebačkog aerodroma do Trga bana Josipa Jelačića, bila je Nikolina Žiljak. Ona je ponudu da vozi Vatrene najprije odbila, no kasnije se ipak predomislila i doživjela nešto što će zasigurno pamtiti čitav život.

"Nazvao me šef i rekao mi da bi trebalo voziti reprezentativce na doček. Pitala sam ga moram li ili bih trebala jer ako ne moram, ja ne bih", ispričala nam je prošle godine.

Na pitanje zašto je odbila, odgovorila je: "Shvatila sam da imam odgovornost za nekoga tko vrijedi 3,9 milijuna nečega i da ja ne bih htjela biti odgovorna za nečije muževe i očeve, no čim sam spustila slušalicu, shvatila sam koja je to čast."

Tekst se nastavlja ispod oglasa

"Previše je ljudi tu bilo, a i oni su si dali maha, penjali se na krov. Čak sam u jednom trenu osjetila i strah jer su zaljuljali bus do te mjere da ne znate hoće li bus izdržati. Presjeklo me u želucu", priznala nam je.

A onda se do nje spustio Luka Modrić. "Došao je, htio je voziti samo jednu minutu, a ja sam mu rekla da ne može. Pitala sam ga bi li on meni dao da izađem minutu na teren, pa je rekao da bi. Rekla sam mu: 'E pa, ja tebi ne dam. Možeš svim novinarima reći da ti vozačica autobusa nije dala, kako god to shvatio'", ispričala nam je Nikolina.

"Bio je to nevjerojatan ponos, bilo je neopisivo. Dečki zbilja imaju na što biti ponosni, a ja što sam bila dio povijesti i zbog toga osjećam neopisivo zadovoljstvo", zaključila je.